બહુ લાંબી ચર્ચા વિચારણાના અંતે અમે એવું નક્કી કર્યું છે કે અમારું નવું ચૂંટણી પ્રતીક ચાયમાં બોળેલું પકોડું રહેશે. આ લાંબી ચર્ચા વિચારણા કેટલા લોકોએ કરી તે પૂછવાની બિલકૂલ મનાઇ છે. અમે પકોડાને એટલા માટે અપનાવ્યું છે કે જેમ પકોડું બટેટાનું, ડુંગળીનું, મરચાનું, મેથીનું કે પછી કોઇપણ બીજી ભાજીનું હોઇ શકે છે તેમ અમે પણ અમારી પક્ષની મુખ્ય વિચારધારામાં ક્યારેક હિંદુવાદ, ક્યારેક વિકાસ, ક્યારેક કેશલેસ, ક્યારેક સ્વચ્છતા એવા બધાં ઇન્ગ્રેડિઅન્ટ વારંવાર ઉમેરતાં રહીએ છીએ. પકોડામાં બીજી મજા એ છે કે તમે એને સિંગતેલમાં પણ તળી શકો, કપાસિયામાં પણ તળી શકો અને સરસિયામાં પણ તળી શકો કે કોઇપણ ડિસ્કો તેલ પણ ચાલે. અમારા પક્ષનું પણ એવું જ છે. અમે ચૂંટણી જીતવા અને તેનાથી પણ ‌વધારે તો સરકાર બનાવવા માટે ગમે ત્યારે ગમે તે નિયમ અપનાવીએ, ગમે ત્યારે ગમે તે કાયદો પડતો મૂકીએ, ક્યારેક અમે ઇતિહાસની વાર્તા માંડીએ, ક્યારેક અમે પાકિસ્તાનને ભાંડીએ, ક્યારેક અમે ખેડૂતોની વાત કરીએ, ક્યારેક અમે પછાત વર્ગોના ઘરે જઇને રોટલા તોડીએ. ગમે તે થાય પણ કોઇપણ તેલમાં અમારું પકોડું તળાવું જોઇએ બસ. ને પાછી પકોડાં સાથે ચાય એટલે ગોઠવી છે કે ગમે તેનું પકોડું બને અને ગમે તેવાં તેલમાં તળાય પણ ચાની જેમ અમારી મૂળભૂત વિચારધારા તો કેસરી જ રહેવાની ને.